ALT โชว์ผลประกอบการครึ่งปีแรกหลังเริ่มรับรู้รายได้จากปริมาณงาน
ALT โชว์ผลประกอบการในไตรมาส 2/2559 ฟันกำไรสุทธิ 70.12 ล้านบาท หลังรับรู้รายได้จากปริมาณงานในมือที่มีอยู่ ด้านแม่ทัพใหญ่ ย้ำกลยุทธ์ครึ่งปีหลัง ในแผนการลงทุนในโครงสร้างพื้นฐานด้านโทรคมนาคม เพื่อให้เช่า ซึ่งเป็นงานที่มีอัตราการทำกำไรแข็งแกร่ง หวังสร้างผลตอบแทนทีดีต่อนักลงทุนต่อเนื่อง
15 ส.ค. 2559


นางปรีญาภรณ์ ตั้งเผ่าศักดิ์ กรรมการผู้อำนวยการ บริษัท เอแอลที เทเลคอม จำกัด (มหาชน) หรือ ALT ผู้ประกอบธุรกิจโทรคมนาคมแบบครบวงจร  เปิดเผยว่า ผลประกอบการในไตรมาส 2/59 บริษัท และบริษัทย่อยมีรายได้รวมอยู่ที่ 440.58 ล้านบาท มีกำไรสุทธิอยู่ที่ 70.12 ล้านบาท เพิ่มขึ้น 4.74 ล้านบาท หรือเพิ่มขึ้น 7.25% จากช่วงเดียวกันของปีก่อนที่ทำได้ 65.38 ล้านบาท และมีอัตรากำไรสุทธิเพิ่มขึ้นจาก 10.56% เป็น 15.92% เนื่องมาจากทยอยรับรู้รายได้จากปริมาณงานในมือที่มีอยู่  ส่วนผลประกอบการงวดหกเดือนสิ้นสุดวันที่ 30 มิถุนายน 59 บริษัทมีรายได้รวมอยู่ที่ 1,015.92 ล้านบาท และมีกำไรสำหรับงวดอยู่ที่ 134.85 ล้านบาท
“ขณะที่อัตรากำไรขั้นต้น หรือ Gross Profit Margin ในงวดไตรมาส 2/59  ของบริษัทอยู่ที่ 30.31% เพิ่มขึ้นจากช่วงเดียวกันของปีก่อนที่ทำได้ 25.85%  เนื่องมาจากต้นทุนขายและบริการลดลง ส่วนแนวโน้มผลการดำเนินงานในครึ่งหลังปี 59 บริษัทคาดว่าจะสามารถเติบโตต่อเนื่องจากครึ่งปีแรกได้ หลังจากกลุ่มผู้ประกอบการโทรศัพท์เคลื่อนที่เริ่มมีแผนการลงทุนต่างๆ ออกมาหลังชะลอการลงทุนในครึ่งปีแรก” นางปรีญาภรณ์ กล่าว
กรรมการผู้อำนวยการ ALT กล่าวอีกว่า สำหรับแผนการดำเนินงานในครึ่งปีหลัง บริษัทยังคงเน้นกลยุทธ์การลงทุนในโครงสร้างพื้นฐานด้านโทรคมนาคม เพื่อให้เช่า ซึ่งเป็นงานที่มีอัตราการทำกำไรที่ดีอย่างแข็งแกร่ง  โดยปัจจุบันมีอยู่ทั้งสิ้น 5 โครงการ เป็นโครงการที่ดำเนินการโดยบริษัทจำนวน 2 โครงการ คาดเริ่มรับรู้รายได้ในช่วงต้นปี 60 และดำเนินการโดยกิจการร่วมค้าอีกจำนวน 3 โครงการ   ทั้งนี้ ปัจจุบันบริษัทมีปริมาณงานในมือ (Backlog) ในส่วนของธุรกิจบริการอยู่ที่ 809 ล้านบาท โดยจะเตรียมทยอยรับรู้รายได้ตั้งแต่ปีนี้เป็นต้นไป
นอกจากนี้ บริษัท ได้มีการแจ้งเพิ่มทุนของบริษัท กรุ๊ป เทค โซลูชั่นส์ จำกัด (GTS) ซึ่งเป็นบริษัทย่อยที่ ALT ถือหุ้นในสัดส่วนร้อยละ 99.9991 ซึ่งประกอบธุรกิจให้บริการสำรวจ ออกแบบ และสร้างสถานีฐานวางโครงข่ายเคเบิลใยแก้วนำแสง และติดตั้งอุปกรณ์โทรคมนาคม ด้วยมูลค่าการเพิ่มทุน 70 ล้านบาท มีทุนจดทะเบียนก่อนการเพิ่มทุนอยู่ที่ 30 ล้านบาท แบ่งเป็นหุ้นสามัญหุ้นละ 100 บาท จำนวน 300,000 หุ้น และมีทุนจดทะเบียนหลังการเพิ่มทุนอยู่ที่ 100 ล้านบาท แบ่งเป็นหุ้นสามัญหุ้นละ 100 บาท จำนวน 1,000,000 หุ้น โดยมีสัดส่วนการถือหุ้นของ ALT คงเดิม โดยมีวัตถุประสงค์เพื่อเสริมสร้างความแข็งแกร่งของโครงสร้างเงินทุน เพื่อรองรับการเติบโตและการขยายธุรกิจในอนาคต